title: Yann-Fañch Jacq
text: Yann-Fañch Jacq a zo ur c'helenner, ur skrivagner hag un embanner brezhonek (Konk-Kerne 1954- ). Meur a vicher en deus bet graet, a-raok dont da vezañ kelenner e Diwan. Gantañ eo bet savet an ti-embann Keit Vimp Bev.
  
  Buhez 
  
  Ganet eo Yann-Fañch Jacq, d’an 31 a viz Mae 1954 e Konk-Kerne. E Kemper (Kerne 29) en deus tremenet e yaouankiz. E-kerzh e vakañsoù ez ae da Laz Bro-Gerne, da di e eontr. Eno emañ o chom hiziv an deiz.
  
  Evit ar pezh a sell ouzh e studioù, en deus tremenet ur vachelouriezh F1, sevel mekanikoù, e Likez Kemper hag ur BTS war ar vetalouriezh en deus heuliet war-lerc’h. Un diplom edukatour pe skoliour zo bet tapet gantañ oc'h heuliañ ur stummadur dibaouez e-pad 3 bloaz.
  
  Kelenner eo bremañ war ar brezhoneg e Skolaj Diwan ar Releg hag e Lise Diwan Karaez. Ouzhpenn e vicher ez eo rener an embann e ti Keit 'Vimp Bev, un ti-embann brezhonek. Pennskrivagner eo ivez evit ar gelaouenn sizhuniek «Ya!», e brezhoneg.
  
  Desket en deus brezhoneg dre lizher gant Skol Ober, e-pad e goñje er Gabon ha gant e dud, gant levr Pêr Denez, «Brezhoneg buan hag aes» hag en ur heuliañ stajoù.
  
  Skrivagner 
  Per Denez en deus roet dezhañ un taol sikour evit kemer lañs ; dre m’en deus aotreet e vefe embannet e skrid kentañ, «Eus an tu all», istor ur pezh moneiz.
  
  Kroget eo da skrivañ peogwir e oa aet skuizh gant al levrioù a veze kinniget dezhañ da lenn. Ne veze ket kavet e gont gantañ. Dre-vras e kave dezhañ e veze pounner an deskrivadurioù, ne veze ket lañs gant an darvoudoù, komz a raent eus ur bed kozh, ha ne veze graet netra evit sachañ evezh al lennerien. Setu en doa soñjet «Klemm a rit, paotr. N’ho peus ken nemet skrivañ».
  
  Kustum eo Yann-Fañch Jacq da skrivañ, forzh peur, met kentoc’h pa vez un hanter-devezh dirazañ, d'ar mareoù ma ne vez ket dalc’het gant e labour kelenner : e-pad ar vakañsoù pe sizhun diwezhañ ar skol. Abaoe ma skriv en deus cheñchet e zoare da skrivañ. Er penn-kentañ ne c’helle ket skrivañ pa ne ouie ket ar fin. Ur wech pe ziv en deus graet er mod-se. Met neuze, d’ar poent-se e skriv al levr dindan nebeud rak aon en deus da goll an ijin, an aergelc’h en deus krouet.
  
  Peseurt lennegezh a blij dezhañ ? Ne vez ket lennet kalz gantañ rak n’en deus ket kalz a amzer. Met plijadur en devez o lenn Yann Gerven, Yann Bijer ha Goulc'han Kervella. Evit ar mare, e galleg, eo plijet gant Harlan Coben.
  
  Mennozhioù 
  
  Abaoe ar bloavezh 2000 e skriv levrioù, 200 pajennad enne. Skrivañ a ra e brezhoneg «peogwir e vank traoù» ha «D’an hini a gav dezhañ e vank traoù eo dav bastañ d’an ezhommoù, den ebet ne raio evitañ».
  Dre m’en deus labouret kalz gant bugale ha krennarded, en deus bet c’hoant da skrivañ evite, dre ma’z int dazont ar yezh, daoust ma’z eo diaes skrivañ evito. Mod all, e vo torret ar chadenn a liamm ar re yaouank ouzh an dud en o oad gour.
  
  Oberennoù 
  
  Romantoù, romantigoù ha bandennoù treset zo bet skrivet gant Yann-Fañch Jacq.
  
  Romantoù
  Eus an tu all, Hor Yezh, 1983 ; romantig
  A-berzh mamm-gozh ; Keit 'Vimp Bev ; 1999
  Da fall ha da viken ; Keit 'Vimp Bev ; 2000
  Evel ma tro an heol ; Keit Vimp Bev, 2002
  Tomm eo bet deomp ; Keit 'Vimp Bev; 2002
  Bravoc'h e vo warc'hoazh, Keit Vimp Bev, 2004
  Ur galon re dener; Keit Vimp Bev, 2005
  Ken yen hag an avel, Keit Vimp Bev, Here 2006
  
  Romantigoù evit ar grennarded
  
  E doare Picasso; Keit 'Vimp Bev ; 2003
  War roudoù Adelaïde, Keit Vimp Bev, 2004
  N'omp ket deñved, Keit Vimp Bev, 2004. Priz ar Yaouankiz 2004. 
  Goustadig war al lambig; Keit 'Vimp Bev; 2005; Priz ar Yaouankiz 2005. 
  Laeron ar Menezioù Du; Keit 'Vimp Bev ; 2005;
  Galv an Oy, rummad Mevelien an Urzh; Keit 'Vimp Bev, 2007; Priz ar Yaouankiz 2008. 
  Diwallerien an Dorioù, rummad Mevelien an Urzh, Keit Vimp Bev, 2008, Eil Priz ar Yaouankiz 2009.
  Troioù-kaer ma foltreder, Keit Vimp Bev, 2008; Priz ar Yaouankiz 2009. 
  Yann-Fañch Jacq, War sikour Eleonor 2010; Priz ar Yaouankiz 2010. 
  
  Pemp gwech en deus bet Priz ar Yaouankiz.
  
  Dastumad "Aes da lenn"
  
  2018 : Etienne, Keit Vimp Bev.
  2018 : Laetitia, Keit Vimp Bev.
  2019 : Olivier, Keit Vimp Bev.
  2020 : Trouz ar Gaouenn, Keit Vimp Bev.
  2020 : E-kreiz an noz, Keit Vimp Bev.
  
  Levrioù bugale
  Wanig ha Wenig evit ar vugale. A-raok donedigezh Louarnig.
  
  Bannoù treset
  Bannoù treset, skeudennaouet gant Laurent Escudié ha Malo Ar Menn.
  An tokarn hud,skrivet gant YF Jacq gant tresadennoù graet gant Tudu (Tudual Huon).
  
  Kelaouennoù
  Moutig, kelaouenn ar vugale vihan.
  Louarnig, kelaouenn evit ar vugale kentañ derez.
  Meuriad, kelaouenn evit ar grennarded.
  Ar sizhunieg YA
  
  Troidigezhioù
  
  Liammoù 
  
   Atersadenn Yann-Fañch Jacq e Plistin war Gaouenn.net
  
  Skrivagnerien Breizh
  Skrivagnerien vrezhonek ar XXIañ kantved
  Embannerien Breizh
  Embannerien vrezhonek
  Kelennerien vrezhonek
  Ganedigezhioù 1954
  Yann-Fañch Jacq